[pic] | EUROOPA ÜHENDUSTE KOMISJON |

Brüssel 20.2.2007

SEK(2007) 256 lõplik

KOMISJONI ARUANNE EUROOPA PARLAMENDILE JA NÕUKOGULE

EAGFi kulude kohta Varajase hoiatamise süsteem nr 1/2007

SISUKORD

1. 2007. AASTA EELARVEMENETLUS 3

2. MÄRKUSED 2007. AASTA EELARVE TÄITMISE KOHTA 4

3. JÄRELDUSED 5

2007. aasta eelarvemenetlus

Euroopa Põllumajanduse Tagatisfondi (EAGF) 2007. aasta eelarvemenetlus ja assigneeringute vastavad summad, mis menetluse iga etapiga kaasnevad, on kokkuvõtvalt esitatud 1. lisas.

Komisjon võttis põllumajanduse esialgse eelarveprojekti vastu 2006. aasta mai alguses ning see hõlmas kulukohustuste assigneeringuid 43 343,7 miljoni euro väärtuses ja maksete assigneeringuid 43 342,2 miljoni euro väärtuses. Ettenähtud assigneeringute summa põhines mitmete asjaomaste toodete sise- ja välisturu tingimuste hinnangul, ühise põllumajanduspoliitika 2003–2004. aasta reformide mõjul ning hiljutusel suhkrureformil.

2006. aasta juulis võttis majandus-, rahandus- ja eelarvenõukogu vastu eelarveprojekti, vähendades taotletud assigneeringuid esialgse eelarveprojektiga võrreldes 730 miljoni euro võrra. Turumeetmete assigneeringuid vähendati 525 miljoni euro võrra ning assigneeringuid raamatupidamisarvestuse kontrollimiseks ja heakskiitmiseks vähendati 205 miljoni euro võrra. Euroopa Parlament seevastu tühistas esialgse eelarveprojekti esimesel lugemisel nõukogu vähendused ja suurendas oluliselt piimasektori assigneeringuid.

2006. aasta oktoobris ajakohastas komisjon põllumajandusalaste õigusaktide, põllumajandusturgude ning euro/USA dollari vahetuskursi hiljutiste arengute põhjal esialgse eelarveprojekti vajaduste esialgsed arvestused ning esitas eelarvepädevatele institutsioonidele kirjaliku muutmisettepaneku nr 3/2007. Selles taotles komisjon 42 492 miljoni euro väärtuses kulukohustuste koguassigneeringuid ja 42 490,5 miljoni euro väärtuses maksete koguassigneeringuid. Võrreldes esialgses eelarveprojektis algselt taotletud assigneeringutega vähendas komisjon 2007. eelarveaasta jaoks taotletud assigneeringuid 851,7 miljoni euro võrra.

2007. aasta eelarve võeti vastu Euroopa Parlamendi täiskogu istungil 2006. aasta detsembris. EAGFi 2007. aasta eelarve kulukohustuste assigneeringute kogusumma on 42 711,7 miljonit eurot ja maksete assigneeringute kogusumma 42 435,6 miljonit eurot. Olulisimate põllumajandussektorite osas on turumeetmeteks ette nähtud 5 615,2 miljonit eurot ja otsetoetusteks 36 878,5 miljonit eurot. Lisaks on 2007. aasta eelarves veterinaar- ja fütosanitaarmeetmeteks (poliitikavaldkond 17) ette nähtud 309,8 miljonit eurot ning kalanduseks (poliitikavaldkond 11) 30,5 miljonit eurot (NB: reservikontol on 15 miljonit eurot). Kulukohustuste ja maksete assigneeringute vaheline 276,1 miljoni euro suurune erinevus tuleneb asjaolust, et makseteks, mida komisjon teeb otse seoses põllumajandustoodete müügiedenduse, poliitilise strateegia, põllumajanduse kooskõlastusmeetmete ning veterinaar- ja fütosanitaarmeetmega, kasutatakse liigendatud assigneeringuid.

Märkused 2007. aasta eelarve täitmise kohta

2. lisas on esitatud eelarve tegeliku täitmise tase ajavahemikul 16. oktoobrist 2006 kuni 30. novembrini 2006 võrreldes kulude profiiliga, millele osutatakse nõukogu määruse (EÜ) nr 1290/2005[1] artikli 20 sätete põhjal kehtestatud näitajaga. Järgmisena on esitatud lühikommentaar 2007. aasta eelarve täitmise tegeliku ja kavandatud taseme kõige olulisemate erinevuste põhjuste kohta teatavates sektorites.

Finantstegurid

Eespool nimetatud ajavahemikus tehtud kulude puhul võetakse arvesse dollari/euro kursis toimunud muutusi. Suure osa põllumajandustoodete, eriti teravilja ja suhkru eksporditoetuste ning mõnede sisetoetuste, näiteks puuvillatoetuse puhul mõjutab kulusid pariteedi suhte suundumus.

Vastavalt määruse (EÜ) nr 1290/2005 artiklile 21 koostati eelarvepädevate institutsioonide vastuvõetav eelarve lähtuvalt 2006. aasta juulist kuni septembrini kehtivast keskmisest pariteedi suhtest 1 euro = 1,27 USA dollarit. Tuleb märkida, et ajavahemikus 1. augustist 2006 kuni 30. novembrini 2006 oli keskmine pariteedi suhe ligikaudu 1 euro = 1,28 USA dollarit, s.o alla 1% kõrgem 2007. aasta eelarve koostamisel kasutatud kursist.

Turutegurid

Suhkur (+ 134,2 miljonit eurot)

Assigneeringute ülekasutamine võrreldes näitaja tasemega tuleneb arvatavasti eelnenud 2005/2006. turustusaasta suhkru eksporditoetuste kiiremast tasumisest ja maksmisest.

Vein (+ 41,3 miljonit eurot)

Komisjon leiab, et kõnealune ülekasutamine on ajutine ja selle põhjuseks on peamiselt maksed, mis tulenevad 2006. eelarveaastal tehtud, aga 2005/2006. turustusaastal maksmata erakorralisest destilleerimisest. Kõnealused maksed on hetkel tasumisel, mis näitaja tasemega võrreldes toob seega kaasa assigneeringute ajutise ülekasutamise.

Piim ja piimatooted (+ 38,5 miljonit eurot)

Assigneeringute ülekasutamine võrreldes näitajaga tuleneb tehnilistest põhjustest. Nimelt kehtestati näitaja kolme eelmise eelarveaasta kulude põhjal, mis hõlmasid ka piimamaksu kogumise mõju. Kuid 2007. eelarveaastal käsitatakse kõnealust maksu sihtotstarbelise tuluna ning see ei ole arvestatud otse sektori assigneeringute hulka.

Otsetoetused (+ 81,4 miljonit eurot)

Komisjon kehtestas vastava näitaja kõikide liikmesriikide edastatud makseprognooside põhjal. Praegune ülekasutamine on võrreldes kõnealuse näitaja tasemega minimaalne. Kuid liikmesriikide väikestest kogumaksetest seoses toodanguga sidumata abiga järeldub, et vähesed liikmesriigid kasutasid komisjoni pakutud võimalust maksta 50% ulatuses kõnealust abi ette alates 16. oktoobrist, selle asemel et oodata tavapärast maksekuupäeva e 1. detsembrit.

Sihtotstarbelised tulud (353,3 miljonit eurot)

Kõikidest sihtotstarbeliste tulude liikidest tasuti ajavahemikul 16. oktoobrist 2006 kuni 30. novembrini 2006 üksnes piimamaksu, nagu on ette nähtud kõnealuse maksu tasumise uutes eeskirjades.

Järeldused

Ajavahemikus 16. oktoobrist 2006 kuni 30. novembrini 2006 kasutati turumeetmete ja otsetoetuste assigneeringuid liikmesriikide kuludeks kokku 5466,7 miljoni euro väärtuses, st sellega seondus umbes 236,5 miljoni euro suurune assigneeringute ülekasutamine. Tuginedes punktides 2.2 ja 2.3 tehtud märkustele, näib kõnealune ülekasutamine praegu olevat ajutine.

1. LISA

[pic]

2. LISA

[pic]

[1] ELT L 209, 11.8.2005, lk 1. Määrust on viimati muudetud määrusega (EÜ) nr 320/2006 (ELT L 58, 28.2.2006, lk 42.)